proxectonos/corpus_dominio_legal_administrativo_tmp huggingface dataset:
RESOLUCIÓN do 10 de maio de 2016, da Secretaría Xeral Técnica da Consellería de Sanidade, pola que se lles dá publicidade aos convenios de colaboración subscritos por esta consellería e polo Servizo Galego de Saúde no primeiro cuadrimestre do ano 2016.
Consellería de Sanidade — III. Outras disposicións — 26/05/2016

O artigo 15.2 da Lei 1/2016, do 18 de xaneiro, de transparencia e bo goberno (Diario Oficial de Galicia núm. 30, do 15 de febreiro) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para cumprir esa obriga, por medio da presente resolución dáselle publicidade á relación dos convenios subscritos pola Consellería de Sanidade e polo Servizo Galego de Saúde nos meses de xaneiro, febreiro, marzo e abril do ano 2016, que se incorpora como anexo a esta resolución.
Santiago de Compostela, 10 de maio de 2016
RESOLUCIÓN do 18 de xullo de 2016, da Secretaría Xeral Técnica da Consellería do Medio Rural, pola que se dá publicidade dos convenios de colaboración subscritos no primeiro cuadrimestre do ano 2016.
Consellería do Medio Rural — III. Outras disposicións — 02/08/2016

O artigo 15 da Lei 1/2016, do 18 de xaneiro, de transparencia e bo goberno (DOG núm. 30, do 15 de febreiro) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Artigo único
Darlle publicidade á relación dos convenios subscritos pola Consellería do Medio Rural nos meses de xaneiro, febreiro, marzo e abril que se incorpora como anexo a esta resolución.
Santiago de Compostela, 18 de xullo de 2016
RESOLUCIÓN do 20 de xullo de 2016 pola que se ordena a publicación do Acordo do 14 de xullo de 2016, do Consello Reitor, de delegación da competencia na persoa titular da Secretaría Xeral Técnica da Consellería de Infraestruturas e Vivenda.
Axencia Galega de Infraestruturas — III. Outras disposicións — 02/08/2016

Visto o acordo do Consello Reitor da Axencia Galega de Infraestruturas na súa reunión do 14 de xullo de 2016, relativo á delegación de competencias na persoa titular da Secretaría Xeral Técnica da Consellería de Infraestruturas e Vivenda, de conformidade co artigo 13.3 da Lei 30/1992, do 26 de novembro, de réxime xurídico das administracións públicas e do procedemento administrativo común, dispoño que se publique no
Diario Oficial de Galicia
como anexo a esta publicación para os efectos da súa entrada en vigor a partir do día seguinte ao da súa publicación.
Santiago de Compostela, 20 de xullo de 2016
A Axencia Galega de Infraestruturas, de acordo co establecido no Decreto 173/2011, do 4 de agosto, polo que se aproba o Estatuto da Axencia Galega de Infraestruturas, correspóndelle a xestión de expedientes sancionadores por comisión de infraccións tipificadas na normativa de estradas. O Consello Reitor é o órgano colexiado de goberno da Axencia ao cal lle corresponde o exercicio da potestade sancionadora no caso de infraccións cualificadas como moi graves na normativa reguladora de estradas.
Por Resolución do 23 de xaneiro de 2014 (DOG do 6 de febreiro) publicouse o acordo do Consello Reitor desta axencia do 14 de outubro de 2013, polo que delega na persoa titular da Dirección a competencia para o exercicio da potestade sancionadora en caso de infraccións cualificadas como moi graves na normativa reguladora de estradas.
Para os efectos dunha maior axilidade e eficiencia na xestión administrativa e tendo en conta os principios de eficacia, coordinación e racionalización que deben inspirar a actuación e a organización da Administración, require efectuar unha delegación de competencias para a resolución dos recursos administrativos que procedan contra as anteriores resolucións sancionadoras .
En consecuencia, de conformidade co establecido no artigo 6 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, o Consello Reitor da Axencia Galega de Infraestruturas acorda delegar na persoa titular da secretaría xeral técnica da Consellería de Infraestruturas e Vivenda a competencia para a resolución dos recursos administrativos interpostos contra as resolucións dos expedientes nos que se exerce a potestade sancionadora en caso de infraccións cualificadas como moi graves na normativa reguladora de estradas, así como as solicitudes de suspensión que se formulen.
EXTRACTO da Orde do 14 de xullo de 2016 pola que se convocan os premios extraordinarios nas ensinanzas artísticas profesionais nas modalidades de Música, de Danza, e de Artes Plásticas e Deseño na Comunidade Autónoma de Galicia correspondentes ao curso 2015/16.
Consellería de Cultura, Educación e Ordenación Universitaria — III. Outras disposicións — 02/08/2016

BDNS (Identif.): 313470.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index):
Primeiro. Persoas beneficiarias
Alumnado que finalizou os estudos profesionais de Música, os estudos profesionais de Danza ou de ciclos formativos de grao superior de Artes Plásticas e Deseño no curso 2015/16 nos centros docentes da Comunidade Autónoma de Galicia, cunha nota media igual ou superior a 8,75 nos dous últimos cursos das ensinanzas profesionais de Música e Danza ou cunha nota media final igual ou superior a 8,75 no ciclo formativo de grao superior de Artes Plásticas e Deseño cursado.
Segundo. Obxecto
Convocar premios extraordinarios de ensinanzas artísticas profesionais para o alumnado que finalizou os estudos profesionais de música, os estudos profesionais de Danza ou de ciclos formativos de grao superior de Artes Plásticas e Deseño no curso 2015/16 nos centros docentes da Comunidade Autónoma de Galicia.
Terceiro. Bases reguladoras
Orde do 14 de xullo de 2016 pola que se convocan os premios extraordinarios nas ensinanzas artísticas profesionais nas modalidades de Música, de Danza, e de Artes Plásticas e Deseño na Comunidade Autónoma de Galicia correspondentes ao curso 2015/16.
Cuarto. Importe
A dotación total é de será de 5.100 €, que non poderá exceder os 850 € por premio.
Quinto. Prazo de presentación de solicitudes
O prazo de presentación de solicitudes será o comprendido entre o día seguinte ao da publicación desta orde no Diario Oficial de Galicia e o 9 de setembro de 2016.
Santiago de Compostela,18 de xullo de 2016
DECRETO 97/2016, do 4 de agosto, polo que se nomea conselleiro electivo do Consello Consultivo de Galicia a Eduardo Antonio Sánchez Tato.
Presidencia da Xunta de Galicia — II. Autoridades e persoal — 05/08/2016

En virtude do establecido nos artigos 3.2 e 4.3 da Lei 3/2014, do 24 de abril, do Consello Consultivo de Galicia, e oído o Consello da Xunta de Galicia, na súa reunión do día catro de agosto de dous mil dezaseis,
Nomeo conselleiro electivo do Consello Consultivo de Galicia a Eduardo Antonio Sánchez Tato, que exercerá o seu mandato nos termos previstos no artigo 4.3 da Lei 3/2014, do 24 de abril, do Consello Consultivo de Galicia.
Santiago de Compostela, catro de agosto de dous mil dezaseis
EXTRACTO da Orde do 12 de xullo de 2016 pola que se regula a convocatoria e selección de centros docentes non universitarios sostidos con fondos públicos dependentes desta consellería, para participar en actividades de inmersión lingüística en lingua inglesa, English Week, dirixidas ao alumnado de sexto curso de educación primaria e de educación secundaria obrigatoria.
Consellería de Cultura, Educación e Ordenación Universitaria — III. Outras disposicións — 08/08/2016

BDNS (Identif.): 313878
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index):
Primeiro. Persoas beneficiarias
Alumnado de centros sostidos con fondos públicos que impartan ensinanzas de réxime xeral durante o curso 2016/17 na Comunidade Autónoma de Galicia e que estea cursando 6º curso de educación primaria ou 1º, 2º, 3º e 4º de educación secundaria obrigatoria.
Segundo. Obxecto
Establecer as bases de convocatoria e selección de centros docentes non universitarios para participar en actividades de inmersión en lingua inglesa dirixidas a alumnado de sexto curso de educación primaria e de educación secundaria obrigatoria durante o ano 2016.
Poderán participar nesta convocatoria os centros docentes non universitarios sostidos con fondos públicos dependentes da Consellería de Cultura, Educación e Ordenación Universitaria en que se impartan ensinanzas de educación primaria e de educación secundaria obrigatoria.
Non poderán ter a condición de beneficiarios das axudas previstas nesta orde os centros privados concertados nos cales se dea algunha das circunstancias previstas no artigo 10.2 e 3 da Lei 9/2007, do 13 xuño, de subvencións de Galicia.
Terceiro. Bases reguladoras
Orde do 12 de xullo de 2016 pola que se regula a convocatoria e selección de centros docentes non universitarios sostidos con fondos públicos dependentes da Consellería de Cultura, Educación e Ordenación Universitaria para participar en actividades de inmersión lingüística en lingua inglesa, English Week, dirixidas ao alumnado de sexto curso de educación primaria e de educación secundaria obrigatoria.
Cuarto. Importe
Importe total da convocatoria: 145.200 euros.
Número de prazas: 300.
Importe individual: 484 euros.
Quinto. Prazo de presentación de solicitudes
O prazo para a presentación de solicitudes comezará o día seguinte ao da publicación desta orde no Diario Oficial de Galicia e rematará o 16 de setembro de 2016.
Santiago de Compostela, 12 de xullo de 2016
RESOLUCIÓN do 26 de xullo de 2016, da Secretaría Xeral Técnica da Consellería de Infraestruturas e Vivenda, pola que se dá publicidade a unha encomenda de xestión de carácter técnico ao Instituto Galego da Vivenda e Solo, para a realización das actuacións de carácter técnico que se susciten no expediente de contratación relativo á realización do proxecto básico e de execución da reforma e rehabilitación funcional do edificio administrativo sito na rúa Benito Corbal, número 47 (Pontevedra).
Consellería de Infraestruturas e Vivenda — III. Outras disposicións — 08/08/2016

De conformidade cos artigos 8.4 e 9.3 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á encomenda de xestión ao Instituto Galego da Vivenda e Solo para a realización das actuacións de carácter técnico que se susciten no expediente de contratación relativo á realización do proxecto básico e de execución da reforma e rehabilitación funcional do edificio administrativo sito na rúa Benito Corbal número 47 (Pontevedra), que ten as seguintes características:
– Actividade a que se refire: o Instituto Galego da Vivenda e Solo realizará o traballo consistente na elaboración do prego de prescricións técnicas, a fixación dos criterios que se utilizarán para a valoración dos documentos técnicos, a dirección da execución, recibir o proxecto básico e de execución de reforma e rehabilitación funcional do edificio administrativo, a supervisión e implantación do proxecto básico e de execución.
– Natureza e alcance da xestión encomendada: esta encomenda ten natureza intersubxectiva ao realizarse entre órganos (Consellería de Infraestruturas e Vivenda e Instituto Galego da Vivenda e Solo) dotados de personalidade xurídica propia e ser o Instituto Galego da Vivenda e Solo medio propio e servizo técnico da Administración xeral da Comunidade Autónoma de Galicia e dos poderes adxudicadores dependentes dela.
– Prazo de vixencia: desde a súa sinatura, que tivo lugar o 29 de xuño de 2016, ata a extinción do contrato.
– Supostos en que procede a finalización anticipada da encomenda: incumprimento total ou parcial dalgunha das partes ou mutuo acordo.
Santiago de Compostela, 26 de xullo de 2016
EXTRACTO da Orde do 28 de xullo de 2016 pola que se establecen as bases reguladoras das axudas de compensación en materia de sanidade vexetal na Comunidade Autónoma de Galicia e se convocan para o ano 2016.
Consellería do Medio Rural — III. Outras disposicións — 05/08/2016

BDNS (Identif.): 313907.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro.
Persoas beneficiarias
1. Poderán ser persoas beneficiarias destas axudas todos os produtores de vexetais cuxas producións fosen afectadas polas medidas fitosanitarias adoptadas en virtude dunha declaración de presenza de praga pola autoridade competente, orixinada polo desenvolvemento dun programa oficial de erradicación dos organismos de corentena dos determinados na correspondente convocatoria, sempre que teñan a consideración de pequena e mediana empresa agraria, segundo o establecido nas directrices comunitarias sobre axudas estatais ao sector agrario e forestal para o período 2014-2020 e no Regulamento (UE) nº 702/2014 da Comisión, do 25 de xuño.
2. No caso de produtores de plantas de viveiro, estes deberán estar inscritos nos correspondentes rexistros oficiais e non será posible o outorgamento de axuda se no momento da inspección inicial o viveiro non cumprise este trámite.
Segundo.
Obxecto
Esta orde ten por obxecto:
a) Establecer, no marco dos programas de control e loita contra pragas de corentena, as bases reguladoras das axudas de compensación aos produtores agrarios polas medidas fitosanitarias adoptadas sobre os vexetais afectados polos organismos de corentena.
b) Convocar as axudas de compensación para o ano 2016.
Terceiro.
Bases reguladoras
Orde do 28 de xullo de 2016 pola que se establecen as bases reguladoras das axudas de compensación en materia de sanidade vexetal na Comunidade Autónoma de Galicia e se convocan para o ano 2016.
Cuarto.
Importe
Para a concesión das subvencións convocadas destinarase un crédito de 100.000 euros. Este importe poderase incrementar nos supostos previstos no artigo 31.2 da Lei 9/2007, do 13 de xullo, de subvencións de Galicia.
Quinto.
Prazo de presentación de solicitudes
O prazo de presentación de solicitudes computarase desde o día seguinte á publicación desta orde e finalizará o 1 de outubro.
Santiago de Compostela, 28 de xullo de 2016
RESOLUCIÓN do 29 de xullo de 2016 pola que se publica a oferta de emprego público (OPE) de promoción interna do persoal docente e investigador para o ano 2016.
Universidade de Santiago de Compostela — III. Outras disposicións — 05/08/2016

Conforme o disposto no artigo 70 do Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público; no artigo 20.2.J) da Lei 48/2015, do 29 de outubro, de orzamentos xerais do Estado para o ano 2016; no artigo 36 da Lei 12/2015, do 24 de decembro, de orzamentos xerais da Comunidade Autónoma de Galicia para o ano 2016, así como nos estatutos da Universidade de Santiago de Compostela (USC), e logo do informe favorable do Consello Social da USC do 7 de xullo de 2016 e da aprobación polo Consello de Goberno da Universidade de Santiago de Compostela do 5 de xullo de 2016 de creación de 4 prazas de catedrático de universidade, unha vez obtida a autorización da Consellería de Facenda da Xunta de Galicia, con data do 19 de xullo de 2016, tal e como se determina nos artigos 13 e 36 da Lei 12/2015,
RESOLVO:
Primeiro. Publicar a oferta de emprego público (OPE) de promoción interna do persoal docente e investigador da Universidade de Santiago de Compostela para o ano 2016, que consiste en 4 prazas do corpo de catedrático de universidade.
Segundo. A Universidade de Santiago de Compostela oferta estas prazas de catedrático/a de universidade á promoción interna ao abeiro do disposto no artigo 62.2 da Lei orgánica 6/2001, do 21 de decembro, de universidades, e están dotadas no estado de gastos do seu orzamento.
Terceiro. As convocatorias dos concursos derivados desta oferta publicaranse no
Diario Oficial de Galicia
, e no
Boletín Oficial del Estado
, para garantir a publicidade e executaranse dentro do prazo máximo previsto no artigo 70 do Estatuto básico do empregado público.
Cuarto. Coa finalidade de dar unha maior difusión ás convocatorias de concursos relacionados con esta oferta de emprego, así como dos actos que deriven deles, na páxina web do Servizo de Planificación de PDI da USC (enderezo web http://www.usc.es/gl/servizos/profesorado), na sección de Convocatorias de prazas, poderase consultar a documentación correspondente.
Santiago de Compostela, 29 de xullo de 2016
RESOLUCIÓN do 20 de xullo de 2016, de cesamento e nomeamento de membros do Comité Territorial de Ética da Investigación de Pontevedra-Vigo-Ourense.
Consellería de Sanidade — II. Autoridades e persoal — 03/08/2016

A secretaría do Comité Ético de Investigación Clínica de Galicia enviou o 18 de xullo de 2016 un escrito á Secretaría Xeral Técnica da Consellería de Sanidade no que comunica o cesamento por petición propia dunha persoa membro dese comité e un novo nomeamento no seu lugar.
Antecedentes.
Mediante a Resolución do 21 de xaneiro de 2014, que se publicou no DOG núm. 22, do 3 de febreiro, concedeuse a acreditación do Comité Territorial de Ética da Investigación de Pontevedra-Vigo-Ourense, estableceuse a súa sede e nomeáronse como membros as persoas que se relacionaban no seu anexo. Entre elas, figuraba Julio Rodríguez Garrido.
Consideracións legais e técnicas.
O Decreto 63/2013, do 11 de abril, regula os comités territoriais de ética da investigación. No relativo á súa composición, o artigo 9.5 sinala que «os membros destes comités serán designados/as e nomeados/as pola persoa titular da consellería competente en materia de sanidade, por proposta da Secretaría Xeral Técnica, garantindo en todo caso a representación equilibrada de homes e mulleres».
Pola súa banda, o número 6 do artigo 9 do citado Decreto 63/2013, do 11 de abril, dispón que «o nomeamento efectuarase por un período coincidente co de vixencia da acreditación do comité, aínda que poderá ser revogado ben por solicitude de baixa da persoa interesada, ben por se teren modificado as circunstancias que motivaron a súa designación de modo que supoña a perda dos requisitos para integrar o comité, ou por incumprimento notorio das súas funcións, a criterio do comité, e logo de audiencia do interesado».
Logo de ver o que se expuxo, e de acordo coa proposta que efectuou a Secretaría Xeral Técnica desta consellería,
Revogar o nomeamento de Julio Rodríguez Garrido, á súa solicitude, como membro do Comité Territorial de Ética da Investigación de Pontevedra-Vigo-Ourense.
Así mesmo, nomear a María de las Mercedes Guerra García, farmacéutica de atención primaria da Estrutura Organizativa de Xestión Integrada de Vigo, coa finalidade de manter os requisitos para a acreditación dese comité.
Santiago de Compostela, 20 de xullo de 2016
RESOLUCIÓN do 21 de xullo de 2016 pola que se dá publicidade dos convenios de colaboración subscritos no primeiro cuadrimestre do ano 2016.
Instituto Enerxético de Galicia — III. Outras disposicións — 03/08/2016

Para os efectos previstos no artigo 11.1 da Lei 4/2006, do 30 de xuño, de transparencia e de boas prácticas na Administración pública galega (DOG nº 136, do 14 de xuño), acórdase darlles publicidade aos convenios de colaboración subscritos polo Instituto Enerxético de Galicia (Inega) no primeiro cuadrimestre do ano 2016 e que se relacionan no anexo a esta resolución.
Santiago de Compostela, 21 de xullo de 2016
ORDE do 27 de xullo de 2016 pola que se modifica a Orde do 10 de xuño de 2016 pola que se aproban as bases reguladoras e se convocan os premios de responsabilidade social empresarial de Galicia (Premios RSE Galicia) para o ano 2016.
Consellería de Economía, Emprego e Industria — III. Outras disposicións — 02/08/2016

A Orde do 10 de xuño de 2016 pola que se aproban as bases reguladoras e se convocan os premios de responsabilidade social empresarial de Galicia (Premios RSE Galicia) para o ano 2016, publicada no
Diario Oficial de Galicia
o 29 de xuño de 2016, establece no seu artigo 4 o prazo para a presentación de candidaturas, o cal remata o 29 de xullo de 2016.
Tendo en conta as modificacións introducidas na documentación e os anexos que se deben presentar, respecto á convocatoria anterior, así como a coincidencia da publicación en período estival, considérase conveniente a modificación do dito prazo para impulsar a función de fomento e recoñecemento daquelas empresas que xestionan a súa actuación baixo os principios da RSE.
Polo exposto, en exercicio das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
Artigo único.
Modificación do parágrafo 1 do artigo 4 da Orde do 10 de xuño de 2016 pola que se aproban as bases reguladoras e se convocan os premios de responsabilidade social empresarial de Galicia (Premios RSE Galicia) para o ano 2016
O parágrafo 1 do artigo 4 da dita orde queda redactado como segue:
1. O prazo de presentación das candidaturas finalizará o 1 de outubro de 2016.
Disposición derradeira única.
Entrada en vigor
Esta orde entrará en vigor o mesmo día ao da súa publicación no
Diario Oficial de Galicia
.
Santiago de Compostela, 27 de xullo de 2016
RESOLUCIÓN do 22 de xullo de 2016 pola que se ordena a publicación do Acordo do Consello da Xunta de Galicia do 21 de xullo de 2016 polo que se aproba a relación de postos de traballo da Consellería de Política Social.
Consellería de Facenda — III. Outras disposicións — 02/08/2016

A aprobación da relación de postos de traballo da Consellería de Política Social xustifícase na aprobación do Decreto 176/2015, do 3 de decembro, polo que se establece a estrutura orgánica da Consellería de Política Social (DOG nº 232, do 4 de decembro) e nas necesidades funcionais e organizativas desta.
En consecuencia, por proposta da Secretaría Xeral Técnica da Consellería de Política Social, unha vez consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 21 de xullo de 2016, adoptou o seguinte
Primeiro. Apróbase a relación de postos de traballo da Consellería de Política Social, nos termos que se sinalan nos anexos a este acordo.
Segundo. Clasifícanse de libre designación os postos que a seguir se relacionan en aplicación do criterio de excepcionalidade que á marxe se indica, de conformidade co previsto na Lei 2/2015, do 29 de abril, do emprego público de Galicia, e co disposto na Resolución do 25 de febreiro de 2016, da Dirección Xeral da Función Pública, pola que se ditan instrucións para a tramitación de relacións de postos de traballo e a determinación dos criterios de excepcionalidade e funcións que definen as características que motivan a especial responsabilidade ou cualificación profesional dos postos de traballo de libre designación, de nivel 28 ou inferior, da Administración da Comunidade Autónoma de Galicia, e, no caso do persoal laboral, segundo o previsto no V Convenio colectivo único para o persoal laboral da Xunta de Galicia (artigo 7.2. b).
Terceiro. Ordénase a súa publicación no
Diario Oficial de Galicia
para os efectos da entrada en vigor a partir do día seguinte ao da súa publicación.
Visto o acordo adoptado polo Consello da Xunta de Galicia na súa reunión do 21 de xullo de 2016, relativo á aprobación da relación de postos de traballo da Consellería de Política Social, coa finalidade de cumprir o dito acordo, de conformidade coa Orde da Consellería de Facenda do 8 de xullo de 2013 sobre delegación de competencias na Dirección Xeral da Función Pública (DOG núm. 136, do 18 de xullo), dispoño que se publique no
Diario Oficial de Galicia
como anexos a esta resolución.
Santiago de Compostela, 22 de xullo de 2016
RESOLUCIÓN do 14 de xullo de 2016, da Dirección Xeral de Emerxencias e Interior, pola que se fan públicas as axudas concedidas ao abeiro da Orde do 18 de abril de 2016 pola que se establecen as bases reguladoras para a concesión, en réxime de concorrencia competitiva, de subvencións ás agrupacións de persoal voluntario de protección civil de concellos de menos de 50.000 habitantes, mancomunidades ou agrupacións de concellos.
Vicepresidencia e Consellería de Presidencia, Administracións Públicas e Xustiza — III. Outras disposicións — 02/08/2016

Mediante a Orde do 18 de abril de 2016 pola que se establecen as bases reguladoras para a concesión, en réxime de concorrencia competitiva, de subvencións ás agrupacións de persoal voluntario de protección civil de concellos de menos de 50.000 habitantes, mancomunidades ou agrupación de concellos, a Vicepresidencia e Consellería de Presidencia, Administracións Públicas e Xustiza convocou unha liña de axudas para as agrupacións de persoal voluntario de protección civil.
Vista a proposta de resolución da comisión de valoración, en aplicación do artigo 9.1, da referida orde,
Primeiro. Aprobar a concesión, con cargo á aplicación 05.25.212A.481.0 e código de proxecto 2015 00106 dos orzamentos xerais da Comunidade Autónoma de Galicia para o ano 2016, das subvencións ás agrupacións de persoal voluntario de protección civil que se detallan no anexo.
Segundo. Notificarlles o contido desta resolución ás agrupacións de voluntarios de protección civil beneficiarias, especificando as condicións particulares que deberán cumprir.
Santiago de Compostela, 14 de xullo de 2016
EXTRACTO da Orde do 21 de abril de 2016 pola que se establecen as bases reguladoras para a concesión de subvencións para a edición en lingua galega de recursos didácticos curriculares para niveis non universitarios, e se procede á súa convocatoria (ED106A).
Consellería de Cultura, Educación e Ordenación Universitaria — III. Outras disposicións — 06/05/2016

BDNS (Identif.): 305055.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index):
Primeiro. Beneficiarias
Empresas mercantís do sector editorial, sexan persoas físicas ou xurídicas, sempre que, estando legalmente constituídas, cumpran os requisitos establecidos nesta orde, non estean incursas nalgún dos supostos previstos no artigo 10 da Lei 9/2007, do 13 de xuño, de subvencións de Galicia, e elaboren os recursos didácticos curriculares obxecto desta orde.
Segundo. Obxecto
Edición en lingua galega de recursos didácticos curriculares e complementarios destes para os niveis non universitarios.
Terceiro. Bases reguladoras
Orde do 21 de abril de 2016 pola que se establecen as bases reguladoras para a concesión de subvencións para a edición en lingua galega de recursos didácticos curriculares para niveis non universitarios, e se procede á súa convocatoria (ED106A).
Publicadas no
Diario Oficial de Galicia.
Cuarto. Contía
Importe total da convocatoria: 170.000 euros.
Quinto. Prazo de presentación de solicitudes
Un mes contado desde o día seguinte ao da publicación da Orde do 21 de abril de 2016 no
Diario Oficial de Galicia
.
Santiago de Compostela, 21 de abril de 2016
ORDE do 8 de abril de 2016 pola que se autoriza a implantación do bacharelato de Artes no IES Martaguisela, no concello do Barco de Valdeorras.
Consellería de Cultura, Educación e Ordenación Universitaria — III. Outras disposicións — 06/05/2016

O Estatuto de autonomía de Galicia, no seu artigo 31, dispón que é competencia plena da Comunidade Autónoma de Galicia o regulamento e administración do ensino en toda a súa extensión, niveis e graos, modalidades e especialidades, sen prexuízo do disposto no artigo 27 da Constitución e nas leis orgánicas que o desenvolven, conforme o punto primeiro do artigo 81, e das facultades que atribúe ao Estado o artigo 149.1.30º da Constitución.
A Lei orgánica 2/2006, do 3 de maio, de educación, no capítulo IV do seu título I, determina a organización do bacharelato en diferentes modalidades, e o Decreto 86/2015, do 25 de xuño establece o currículo da educación secundaria obrigatoria e do bacharelato na Comunidade Autónoma de Galicia.
Analizadas as necesidades educativas xurdidas e a oferta de modalidades en funcionamento, resulta necesario ampliar esta oferta coa finalidade de mellorar a atención do alumnado de bacharelato.
Por todo canto antecede, logo do informe favorable da Dirección Xeral de Educación, Formación Profesional e Innovación Educativa, por proposta da Dirección Xeral de Centros e Recursos Humanos,
Artigo único. Autorización de ensinanzas
Autorízase a implantación da modalidade de bacharelato de Artes no IES Martaguisela, no concello do Barco de Valdeorras (Código 32001683) a partir do curso 2016/17.
Disposición derradeira primeira. Desenvolvemento normativo
Autorízase a Dirección Xeral de Educación, Formación Profesional e Innovación Educativa e a Dirección Xeral de Centros e Recursos Humanos para adoptar todos os actos e medidas necesarias para a aplicación desta orde.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de abril de 2016
ORDE do 13 de abril de 2016 pola que se autoriza a inclusión da Escola de Danza Municipal de Ponteceso no Rexistro de Escolas de Música e Danza da Comunidade Autónoma de Galicia.
Consellería de Cultura, Educación e Ordenación Universitaria — III. Outras disposicións — 06/05/2016

O Concello de Ponteceso solicita a inscrición da Escola de Danza Municipal de Ponteceso no Rexistro de Escolas de Música e Danza da Comunidade Autónoma de Galicia, de conformidade coa Orde do 11 de marzo de 1993, que regula as condicións de creación e funcionamento destas escolas.
Logo de realizar os trámites que establece a normativa vixente, a Xefatura Territorial da Coruña, achega o expediente cos correspondentes informes.
Por isto, por proposta da Dirección Xeral de Centros e Recursos Humanos,
Primeiro. Autorizar a inclusión no Rexistro de Escolas de Música e Danza da Comunidade Autónoma de Galicia da escola de música que se sinala:
Segundo. Esta escola queda sometida ao réxime de escolas de música e danza, segundo o establecido na Orde do 11 de marzo de 1993, e aos servizos de inspección correspondentes.
Terceiro. O centro deberá solicitar a oportuna revisión da inscrición cando teña que modificarse calquera dos datos sinalados nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 13 de abril de 2016
RESOLUCIÓN do 18 de abril de 2016 pola que se anuncian os actos en conmemoración do Día das Letras Galegas.
Escola Galega de Administración Pública — III. Outras disposicións — 28/04/2016

En execución do seu plan de actividades para o ano 2016, a Escola Galega de Administración Pública (EGAP) anuncia a celebración dos actos en conmemoración do Día das Letras Galegas conforme as seguintes bases:
1. Obxectivos.
A Real Academia Galega dedícalle o Día das Letras Galegas de 2016 ao poeta lucense Manuel María Fernández Teixeiro (1929-2004). A EGAP, como institución pública galega, súmase á homenaxe deste galego insigne organizando un acto literario, así como unha viaxe de interese cultural.
2. Destinatarios.
No acto literario poderá participar o persoal das administracións públicas e calquera outra persoa interesada. Á viaxe cultural terá acceso só o persoal ao servizo de calquera das administracións públicas de Galicia (ata 50 prazas). No caso de presentárense máis solicitudes que prazas, terá preferencia o persoal da Xunta de Galicia.
3. Desenvolvemento.
3.1. O día 13 de maio, ás 12.00 horas, no salón de actos da EGAP, terá lugar un acto literario no que intervirán a novelista Marina Mayoral Díaz (Mondoñedo, Lugo) e o escritor Xosé Carlos Caneiro (Verín, Ourense).
3.2. Concurso infantil de poesía dirixido aos fillos e fillas dos empregados do sector público autonómico e das institucións de Galicia, con idades entre os 8 e 14 anos, publicado no DOG núm. 72, do 15 de abril de 2016.
3.3. O día 17 de maio terá lugar unha viaxe de interese cultural polos escenarios onde transcorreu unha boa parte da vida do autor homenaxeado. O programa e o percorrido poderanse consultar na páxina web da EGAP.
4. Inscrición.
As persoas interesadas en participar no acto literario deberán formalizar a súa inscrición, a través da área de matrícula, da web da EGAP: https://egap.xunta.es/matricula/. O prazo estará aberto desde o día seguinte ao da publicación desta resolución no Diario Oficial de Galicia, ata as 23.00 horas do día 11 de maio 2016.
Unha vez formalizada a inscrición a que se refire o punto anterior, as persoas interesadas en participar na viaxe cultural deberán, ademais, enviar un correo electrónico a novas.egap@.xunta.es, no que indiquen o seu nome, apelidos e datos de contacto, así como o seu vínculo de pertenza a calquera das administracións públicas de Galicia.
A inscrición na viaxe implica a obrigatoriedade de asistir ao acto literario. Para a selección da viaxe cultural terase en conta a data e a hora de recepción do correo electrónico.
5. Información sobre a selección
A listaxe de persoas seleccionadas poderase consultar na páxina web de EGAP, así como nos teléfonos 881 99 72 51/981 54 62 41/981 54 62 39 do Servizo de Estudos, Investigación e Publicación da escola, que atenderán calquera outra petición de información.
Santiago de Compostela, 18 de abril de 2016
CORRECCIÓN de erros. Resolución do 11 de febreiro de 2016 pola que se publica o Acordo do 10 de febreiro de 2016 polo que se aproban as bases reguladoras para a selección de estratexias de desenvolvemento local, para a selección e recoñecemento dos grupos de desenvolvemento rural como entidades colaboradoras na xestión da medida Leader de Galicia e para a concesión da axuda preparatoria, cofinanciada co Fondo Europeo Agrícola de Desenvolvemento Rural (Feader) no marco do PDR de Galicia 2014-2020, e se convoca o correspondente proceso de selección.
Axencia Galega de Desenvolvemento Rural — III. Outras disposicións — 28/04/2016

Advertidos erros na citada resolución, publicada no DOG número 42, do 2 de marzo de 2016, cómpre facer as oportunas correccións:
– Na páxina 7870, onde di: «area.apoio.agader@xunta.es», debe dicir: «area.apoio.gal.agader@xunta.es e area.control.programas.agader@xunta.es».
– Na páxina 7883, no punto 8º, onde di: «No caso se que», debe dicir: «No caso de que».
– Na páxina 7907, no punto XIII.1, onde di: «Subdirección de Relacións cos Grupos de Acción Local», debe dicir: «Subdirección de Relacións cos Grupos de Desenvolvemento Rural».
– Na páxina 7910, no penúltimo parágrafo, onde di: «e os GDR responsables da súa presentación.», debe dicir: «e os GDR responsables da súa execución.».
RESOLUCIÓN do 15 de abril de 2016 pola que se nomean os membros da Comisión de Transparencia creada pola Lei 1/2016, do 18 de xaneiro, de transparencia e bo goberno.
Valedor do Pobo — II. Autoridades e persoal — 25/04/2016

A Lei 1/2016, do 18 de xaneiro, de transparencia e bo goberno, crea no artigo 33.1, a Comisión de Transparencia como órgano colexiado independente adscrito ao Valedor do Pobo. A este órgano correspóndelle a resolución das reclamacións fronte ás resolucións en materia de acceso á información pública que establece o artigo 28 desta lei.
O artigo 33.2 da Lei 1/2016, do 18 de xaneiro, de transparencia e bo goberno, determina a composición da citada comisión, recolle expresamente quen desempeña a Presidencia e a Vicepresidencia, e establece que as vogalías corresponderán a una persoa que represente os seguintes órganos, organismos e federación:
– Comisión Interdepartamental de Información e Avaliación da Xunta de Galicia.
– Consello Consultivo de Galicia.
– Consello de Contas.
– Federación Galega de Municipios e Provincias.
O procedemento de nomeamento dos vogais está suxeito ao disposto na Lei 30/1992, do 26 de novembro, de réxime xurídico das administracións públicas e do procedemento administrativo común, no seu capítulo II do título II, relativo aos órganos colexiados.
A Presidencia corresponde por lei ao titular da institución do Valedor do Pobo. A persoa adxunta ao Valedor do Pobo substituirá a presidenta cando sexa preciso por calquera causa. Será suplente do adxunto a persoa que desempeñe a Secretaría Xeral da Institución do Valedor do Pobo.
Unha vez recibidas todas as propostas, respectando o principio de presenza equilibrada de mulleres e homes, procede acordar:
Nomear como vogais integrantes da Comisión de Transparencia:
– Pola Comisión Interdepartamental de Información e Avaliación da Xunta de Galicia:
Titular: Natalia Prieto Viso.
Suplente: Javier Enrique Fraga Campo.
– Polo Consello Consultivo de Galicia.
Titular: Ana María López Guizán.
Suplente: María José Quintana Acebo.
– Polo Consello de Contas.
Titular: Isabel Torralba Mena.
Suplente: Antonio Alonso Rodríguez.
– Pola Federación Galega de Municipios e Provincias:
Titular: Eduardo Ramande Rodríguez.
Suplente: Andrés Núñez González.
Os membros nomeados tomarán posesión dos seus cargos, ante a valedora do pobo, na primeira convocatoria da comisión que se declarará constituída e entrará no exercicio das súas funcións.
Santiago de Compostela, 15 de abril de 2016
ORDE do 13 de abril de 2016 pola que se dispón o nomeamento dun vogal do Consello de Administración da Autoridade Portuaria de Vigo.
Consellería do Mar — II. Autoridades e persoal — 25/04/2016

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e dos organismos e entidades que aqueles representen.
O Acordo do Consello da Xunta de Galicia, do 16 de setembro de 2010, faculta a persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída, por proposta da Confederación de Empresarios de Pontevedra,
O nomeamento de Jorge Cebreiros Arce como vogal no Consello de Administración da Autoridade Portuaria de Vigo, en representación das organizacións empresariais.
Santiago de Compostela, 13 de abril de 2016
ORDE do 13 de abril de 2016 pola que se dispón o cesamento dun vogal do Consello de Administración da Autoridade Portuaria de Vigo.
Consellería do Mar — II. Autoridades e persoal — 25/04/2016

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e dos organismos e entidades que aqueles representen.
O Acordo do Consello da Xunta de Galicia, do 16 de setembro de 2010, faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída, por proposta da Confederación de Empresarios de Pontevedra,
O cesamento de Luis Novoa Díaz como vogal no Consello de Administración da Autoridade Portuaria de Vigo, en representación das organizacións empresariais, agradecéndolle os servizos prestados.
Santiago de Compostela, 13 de abril de 2016
ORDE do 5 de abril de 2016 pola que se dispón o nomeamento dun vogal do Consello de Administración da Autoridade Portuaria de Ferrol-San Cibrao.
Consellería do Mar — II. Autoridades e persoal — 14/04/2016

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das ditas competencias.
Por outra banda, a teor do previsto no Acordo do Consello da Xunta de Galicia do 6 de xuño de 2002, no cal se fixou a composición do Consello de Administración da Autoridade Portuaria de Ferrol-San Cibrao, nel intégranse un representante dos concellos de Cervo e Xove que alternarán cada dous anos.
Tendo en conta que mediante a Orde do 20 de marzo de 2014 (DOG número 60, do 27 de marzo), se dispuxo o nomeamento dun vogal en representación do Concello de Cervo, transcorrido o período de dous anos antes indicado cómpre efectuar un novo nomeamento.
Polo exposto, en exercicio da facultade atribuída, por proposta do alcalde do Concello de Xove,
O nomeamento de José Demetrio Salgueiro Rapa como vogal no Consello de Administración da Autoridade Portuaria de Ferrol-San Cibrao, en representación do Concello de Xove.
Santiago de Compostela, 5 de abril de 2016
ORDE do 5 de abril de 2016 pola que se dispón o nomeamento dun vogal do Consello de Administración da Autoridade Portuaria da Coruña.
Consellería do Mar — II. Autoridades e persoal — 14/04/2016

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída
O nomeamento de Diego Calvo Pouso como vogal no Consello de Administración da Autoridade Portuaria da Coruña, en representación da Comunidade Autónoma de Galicia.
Santiago de Compostela, 5 de abril de 2016
RESOLUCIÓN do 6 de abril de 2016, da Dirección Xeral de Inclusión Social, pola que se procede á publicación das entidades beneficiarias e ao importe das axudas concedidas en virtude da Orde do 12 de xuño de 2015 pola que se establecen as bases reguladoras de subvencións de programas desenvolvidos polas corporacións locais para a inclusión social da poboación xitana, inmigrante e outras persoas en risco de exclusión, cofinanciadas polo Fondo Social Europeo 2007/2013.
Consellería de Política Social — III. Outras disposicións — 19/04/2016

De conformidade co disposto no artigo 18.1 da Lei 38/2003, do 17 de novembro, xeral de subvencións, no artigo 15.1 da Lei 9/2007, do 13 de xuño, de subvencións de Galicia, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, procédese a publicación das entidades beneficiarias e ao importe das axudas concedidas, segundo o establecido no artigo 10 da Orde do 12 de xuño de 2015, pola que se establecen as bases reguladoras de subvencións de programas desenvolvidos polas corporacións locais para a inclusión social da poboación xitana, inmigrante e outras persoas en risco de exclusión, cofinanciada polo Fondo Social Europeo 2007/2013.
Finalidade da axuda: a presente orde regula a convocatoria de subvencións as corporacións locais para o cofinanciamento de programas desenvolvidos polos servizos sociais de titularidade municipal dirixidos á inclusión sociolaboral da poboación xitana, da poboación inmigrante e outras persoas en risco de exclusión residentes en Galicia.
Norma reguladora: Orde do 12 de xuño de 2015, pola que se establecen as bases reguladoras de subvencións de programas desenvolvidos polas corporacións locais para a inclusión social da poboación xitana, inmigrante e outras persoas en risco de exclusión, cofinanciada polo Fondo Social Europeo 2007/2013 (
Diario Oficial de Galicia
núm. 116, do 22 de xuño de 2015).
Crédito orzamentario:
306.652,00 euros, na aplicación orzamentaria 11.05.312C.460.0.
505.701,00 euros, na aplicación orzamentaria 11.05.313C.460.1.
924.130,00 euros, na aplicación orzamentaria 11.05.313C.460.2.
Santiago de Compostela, 6 de abril de 2016
EXTRACTO da Orde do 31 de marzo de 2016 pola que se establecen as bases para a concesión de subvencións ás entidades locais de Galicia para a promoción do uso da lingua galega, e se procede á súa convocatoria (ED115A).
Consellería de Cultura, Educación e Ordenación Universitaria — III. Outras disposicións — 19/04/2016

BDNS (Identif.): 303814.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións ( http://www.pap.minhap.gob.es/bdnstrans/index ):
Primeiro. Beneficiarios
1. As entidades locais de Galicia, excluídas as deputacións provinciais.
2. Os agrupamentos de concellos para a realización dun proxecto común. As súas entidades integrantes nomearán unha entidade representante única que actuará como coordinadora e interlocutora coa Secretaría Xeral de Política Lingüística e que será a receptora da asignación económica.
Segundo. Obxecto
O obxecto desta orde é convocar axudas, en réxime de concorrencia competitiva, destinadas a fomentar a prestación dun servizo lingüístico, mediante a súa creación ou o mantemento ou reforzamento dos existentes, ou a promover a planificación e o desenvolvemento de programas de dinamización da lingua galega en concellos ou en agrupamentos de concellos con poboación igual ou superior aos 3.000 habitantes.
Terceiro. Bases reguladoras
Orde do 31 de marzo de 2016 pola que se establecen as bases para a concesión de subvencións ás entidades locais de Galicia para a promoción do uso da lingua galega, e se procede á súa convocatoria (ED115A).
Publicadas no Diario Oficial de Galicia.
Cuarto. Contía
Importe total da convocatoria: 245.000 euros.
Quinto. Prazo de presentación de solicitudes
Un mes contado desde o día seguinte ao da publicación da Orde do 31 de marzo de 2016 no Diario Oficial de Galicia.
Santiago de Compostela, 31 de marzo de 2016